Isla do tresor. Chapta 5

= Fin de blinda =

May jigyas fa-reveli bi pyu kem may foba. Me bu mog resti sidi, me kripi bak a sahil. Dar, al he ahfi swa baken ginesta-bush, me mog klarem vidi kamina bifoo gastaguan-ney dwar.

Tuy afte ke me posisioni swa, may dushman en-lai. Li es sem oda ot, e li zai lopi kway al pedas tuki-she pa kamina sin ritma, e wan kun fanus es avanen. Tri jen zai lai al hunten handas. Malgree tuman, me pai vidi ke jen in mida de toy "trio" es blinde vagabonder. Pa sekwe momenta ta-ney vos fa-audi al konfirmi mey gesa.

- Rupti dwar! - ta krai.

- Ya tuy, sinior! - dwa o tri jawabi e en-ataki dwar de "Admiral Benbo", al ke jen do fanus sekwi li. Poy me vidi ke li stopi e en-toki kyetem, kom si li fa-surprisi por buklefi-ney dwar. Bat pausa es kurte, sun nove komanda bay blinda lai. Ta-ney vos fa oltaim pyu laute e skwilalik, kom si ta sta pa gro-ney nosabra e ira.

- Inu, inu, inu! - ta krai al shatami otres por dera.

Char o pet de li obedi tuy al ke dwa resti ausen bli dashatival vagabonder. Afte kelke minuta koywan ek-krai por surprisa e skwili-she vos fa-audi fon inen:

- Bill es morte!

Bat blinda snova shatami li por dera.

- Beshuki ta, yu fuy-lannik, e otres tuy uupar fo sunduk! - ta krai.

Me audi ke li lopi uupar lao sulam al tompi gro al mah-tremi shayad ol dom. Poy snova en-ye surprisa-kraisa. Winda de kapitan-ney shamba klapi-ofni al bajing de rupten glas, e un man en-ragi aus. Ta-ney kapa e plechas fa-vidi klarem in luna-luma. Ta krai-adresi blinde vagabonder kel zai stan nichen on kamina:

- Hey, Pyu, - ta krai, - oni bin hir bifoo nu. Koywan turni olo in sunduk nicha-uupar.

- It ye ku? - Pyu brai.

- Mani ye.

- Shatam om mani! - blinda krai. - Me maini Flinta-ney papir.

- Nu bu vidi it hir, nullok, - uuparen-man jawabi.

- Hey, yu nichen, kan ba ob es she Bill! - blinda krai snova.

Al se koy otre wan, shayad toy-la kel he resti nichen fo beshuki kapitan-ney kopra, ta apari in dwar de gastaguan.

- Oni he yo beshuki Bill, - ta shwo, - nixa lyu-ney.

- Es ya toy gastaguan-jenta, es ya toy shma-boy. Magari me he mah suy okos aus! - blinda to Pyu krai. - Li bin hir hampi nul taim bak: dwar bin ya klefen wen me trai-te zin. Shuki li, gayar, shuki li olilok.

- Ver, li he lyu lumisen kandela hir, - winda-ney gayar shwo.

- Shuki li! Findi li! Trashuki ol dom! - Pyu repeti-krai al tuki kamina bay stik.

Nau gro-ney garbar en-ye in nuy lao gastaguan kadalok: grave stepa tompi-go ahir-adar, mebel guruhi-lwo, dwar klapi-klapi. Iven sirkum-ney rokas fai eho de sey shum. Bat olo es vanem: jenta lai aus, un afte otre, e deklari ke in dom nu yok.

Ewalaa same wisla kel he fobisi me e may mata al ke nu mangi konti kapitan-ney mani, it fa-audi snova, dwaplem pa sey ves. Me gwo dumi ke to es wisla de blinda kel voki swa-ney tim fo ataka. Bat nau me merki ke signal lai fon kolina-taraf kan-she vilaja, e por suluka de piratas me samaji ke es signal om blisifi-she danja.

- Es Derk snova, - un wan shwo. - Dwaplem! Treba eskapi, gayar!

- Eskapi ku? - Pyu krai. - Yu stupida! Derk gwo sempre bi ahmak e fobnik, bu treba atenti ta. Li musbi es hir blisem, li bu mog-te pai go dalem wek. Es yo hampi in yur handas. Shuki ba kadalok, yu dogas! Oo, diabla, - ta krai, - magari me hev okos!

Sembli ke sey krai-apela pai fai koy efekta, sikom dwa wan begin shuki hir e dar miden ligna-pila, bat ga sin yaosa e pyu-nem dumi-yen om lai-she danja, kom me suposi, al ke otres zai stan on kamina aika perplexem.

- Yu hev miles in yur handas, ewalaa yu longefai, idiotas! Yu wud bi sam riche kom rega si yu findi papir, e yu jan ke it es hir, ga blisem, bat yu zai stan hir al dumi om eskapa. Nulwan de yu kuraji-te lai a Billi e handi swate marka a lu, e me hi to blinda he zwo to! E me majbur lusi may fortuna por yu! Me majbur for-bi gro-povre vagabonder kel unichi-nem pregi om syao mani fo rom al ke me wud mog raki rega-gari! Si yu bu wud hev tan tuzalik tremi-she atma, yu wud he kapti sey fobnik tuy.

- Bat nu he pai ya dublones, Pyu, - un wan grumbli-shwo.

- Shayad li he ahfi papir koylok, - otre wan shwo. - Pren mani, Pyu, e stopi pagalefai hir.

Pyu zai pagalefai ya, e sey objetas sim mah ta iven pyu savaje. Pa japat de dushte ira ta begin bati li bay swa-ney stik, mavi-yen it blindem a desna e a lefta.

Pa swa-ney tur, otre gayares jawabi-shatami, ugrosi ta bay dashat-ney wordas e trai kapti stik e mah it los fon ta.

Sey draka es salva fo nu. Duran ke li draki, otre suon lai fon kolina do vilaja-taraf, e to es suon de galopi-she kaval. Hampi pa same momenta ek-ye flasha-ki koylok bli barana e pistola-shota. To es sertem laste signal om danja. Oli pirata turni tuy e raslopi a oli direksion: un versu mar along sahil, un oblikuem uupar pa kolina, e tak for. Afte haf-minuta sol Pyu resti on kamina. Li kwiti ta, ob por panika, ob kom venja por ta-ney shatama e darba, me bu jan. Ta resti ga sole e ta furia-nem zai tuki kamina bay stik, zai extendi brachas e voki ko-jenta. Pa fin ta turni a noprave direksion e en-lopi versu vilaja. Ta pasi ga bli me al krai-plaki-si:

- Jonni, Swate Doga, Derk - (e yoshi kelke otre nam) - yu bu ve kwiti lao Pyu, gayar, den lao Pyu, bu ver?

Ewalaa suon de tompi-she kaval fa pyu laute e char o pet raider fa-vidi on kolina-sima. Li en-flai-galopi nich kolina sub luna-luma.

Al se blinda samaji swa-ney galta, turni kun ek-kraisa, lopi rek a handak e sun lwo inu it. Bat poy ta en-stan tuy, klimbi uupar a kolina e, ga desorienti-ney, geti rek sub gambas de un-ney lai-she kaval.

Raider trai salvi ta bat vanem. Pyu lwo, suy denaden kraisa tori-si nocha-ney silensa, char huf topti ta e lansi ta a taraf. Ta lwo on flanka, poy turni lentem on fas e bu muvi pyu.

Me ek-salti-stan e ek-voki raider. Li selfa, dashati-ney por aksidenta, he stopi ley kaval, e me tuy vidi-samaji hu li es. Toy wan kel zai raki baken oli, ta es yungo kel he konsenti go a vilaja fo voki doktor Livsi. Otres es kelke tol-ofser ke ta he miti al dao. Ta he voki-pregi li om helpa; ta hev basta rasum fo zwo se. Koy habar om parus-ship in Kitt-ney Dun he yo ateni-te sinior Dans to tol-shefa, por se hi ta muvi-te in nuy direksion. Dank a sey fortuna-ney ourantaa may jiva e jiva de may mata es salven.

Pyu es morte, ga morte. Den may mata oni porti a vilaja, wo idyen lenge akwa e aroma-solta mah ela rikonsi. Yedoh, komo unkwe fobisen ela sta, ela for-fai swa-ney shakwing om bu he pren tanto mani kwanto gai.